Anfield

Anfield je štadión v meste Liverpool v Anglicku. Bol postavený v roku 1884 v oblasti Stanley Parku, kde pôvodne hral svoje domáce zápasy klub Everton. V roku 1892, po rozpore s majiteľom štadiónu Johnom Houldingom, sa Everton presťahoval do Goodison Parku. Houldingovi ostal prázdny štadión a tak v roku 1892 založil klub Liverpool FC. S kapacitou 61 276 divákov je to piaty najväčší futbalový štadión v Anglicku.

 Tribúny 
Štadión ma štyri tribúny:

 Spion Kop
 Main Stand
 Anfield Road Stand
 Sir Kenny Dalglish Stand

 The Kop 
V roku 1906 bola jedna z tribún pomenovaná the Spion Kop, čo bol kopec, na ktorom sa odohrala bitka v druhej búrskej vojne. V tejto bitke bolo zabitých okolo 300 vojakov z regióna Lancashire. Väčšina z týchto vojakov boli obyvatelia Liverpoolu a jeho okolia. Fanúšikovia, ktorí tribúnu the Kop navštevujú, sú známi ako tí najhlučnejší fanúšikovia na štadióne a hovoria si príznačne Kopites. V minulosti mala tribúna kapacitu cez 28 000 fanúšikov, čo bola z hľadiska kapacity jedna z najväčších tribún na svete. Dlho sa traduje, že ak domáci kapitán vyhrá rozlosovanie mincí pred výkopom, zvolí si hru s tribúnou the Kop za chrbtom. Druhý polčas potom tím hrá proti the Kop, čo mu má pomôcť vo väčšej agresivite a bojovnosti. V roku 1975 bola kvôli získaniu licencie znížená kapacita na 22 000 divákov. V roku 1989 kvôli tragédii na štadióne Hillsborough a v dôsledku odporúčaní Taylorovej správy bola jej kapacita znížená znova, pretože sa musela kompletne prestavať na tribúnu na sedenie. Jej súčasná kapacita je 12 390 divákov.
náhľad|Dnes už neexistujúci tunel na tribúne Main Stand, ktorý viedol k vstupu na ihrisko. Nadpis This is Anfield mal vyvolať v súperovi strach.

 Main Stand 
Najstaršia tribúna na Anfielde je Main Stand. Jej dokončenie trvalo 76 rokov. Tribúna bola dokončená v roku 2016, spodné podlažie ale pochádza z roku 1906. Hráčsky tunel a technický priestor, kde počas zápasu sedia tréneri náhradníci, sú v strede tribúny na úrovni ihriska. Zaujímavosťou tejto tribúny je nádpis "THIS IS ANFIELD" ktorý nad schodmi vedúcimi dolu na ihrisko pridal legendárny tréner Bill Shankly. Jeho cieľom bolo zastrašiť súpera a priniesť hráčom Liverpoolu, ktorí sa ho dotknú, šťastie. Podľa toho sa hráči Liverpoolu a trénerský personál tradične natiahli a položili naň jednu alebo obe ruky, keď prechádzali pod ním.

Nápis bol dočasne odstránený pri poslednej rekonštrukcii Main Stand v roku 2016 a bol v sezóne 2016/2017 umiestnený pri východe z nového tunela na ihrisko. Súčasný tréner Liverpoolu Jürgen Klopp zakázal hráčom dotýkať sa nápisu, kým klub nevyhrá aspoň jednu veľkú trofej. Po víťazstve vo finále Ligy majstrov UEFA v roku 2019 to hráči teraz môžu urobiť znova. Tréner Pep Guardiola chválil vplyv, aký má atmosféra na Anfielde na domáci tím a aký má vplyv na tím hostí,: „Motto "THIS IS ANFIELD" nie je žiadny marketing. Je na ňom niečo, čo nenájdete na žiadnom inom štadióne na svete.“ 

Po druhom semifinálovom zápase Ligy majstrov v roku 2005 na Anfielde, v ktorom Liverpool vyhral 1:0 proti Chelsea, tréner José Mourinho uznal rolu fanúšikov Liverpoolu v zápase: „Cítil som tú silu Anfieldu, bolo to nádherné“. 

 Anfield Road Stand 
Hosťujúci fanúšikovia obsadzujú tribúnu Anfield Road. Táto časť prešla rekonštrukciou v roku 1965 a o sedemnásť rokov neskôr získala viacfarebné sedenie. Pôvodne bola navrhnutá ako jednoúrovňová stavba, ale v roku 1998 ju premenila prístavba druhého poschodia.

 The Sir Kenny Dalglish Stand 
Sir Kenny Dalglish Stand je dvojpodlažná tribúna. Pôvodne mala iba jedno podlažie a nazývala sa Kemlyn Road Stand. Druhé podlažie bolo pridané v  roku 1992. Nachádza sa oproti tribúne Main Stand. V priestoroch tribúny sa nachádzajú skyboxy pre funkcionárov. 3. mája 2017 Liverpool oznámil, že tribúna  bude premenovaná na Kenny Dalglish Stand na počesť legendy klubu, bývalého hráča a trénera Kennyho Dalglisha.

 Plány na výstavbu nového štadióna 
Plány nahradiť Anfield novým štadiónom klub predstávil v máji 2002. Navrhovaná kapacita bola 55 000, ale neskôr sa zmenila na 61 000, pričom 1 000 miest bolo vyhradených na oddelenie domácich a vonkajších fanúšikov.

V rokoch 2003 až 2007 sa mestská rada Liverpoolu opakovane snažila podnietiť spoločné vlastníctvo navrhovaného štadióna s miestnymi rivalmi Evertonom, ale tento krok bol zamietnutý, pretože to nebolo prípustné ani pre jeden klub. 30. júla 2004 Liverpool dostal stavebné povolenie na výstavbu nového štadióna 270 metrov od Anfieldu v neďalekom Stanley Parku. 8. septembra 2006 mestská rada Liverpoolu súhlasila s udelením 999-ročného prenájmu pozemku v navrhovanej lokalite.

Po akvizíciu klubu Georgom Gilettom a Tomom Hicksom v roku 2007 bol návrh na nový štadión prepracovaný. Výstavba sa mala začať v roku 2008. Nový štadión, predbežne nazývaný Stanley Park Stadium, mala postaviť spoločnosť HKS, Inc. Jeho otvorenie bolo naplánované na august 2011 s kapacitou 60 000 divákov. Ak by sa postavil nový štadión, Anfield by bol zbúraný. Pozemok by sa premenil na Anfield Plaza, ktorý by zahŕňal hotel, reštaurácie a kancelárie.

Výstavba Stanley Parku Stadium sa však oddialila po hospodárskej kríze v roku 2008 a následnej recesii, ktorá sa priamo dotkla vtedajších amerických vlastníkov. Situácia sa zhoršila, pretože klub bol kúpený za požičané peniaze, nie za kapitál vlastníkov, a úrokové sadzby boli vyššie, ako sa očakávalo. Hicks a Gillett sľúbili začať práce na štadióne do 60 dní od akvizície klubu, ale mali problémy s financovaním odhadovaných 500 miliónov libier potrebných na výstavbu Stanley Park Stadium. Termín uplynul a plán bol nakoniec zrušený, pretože nový vlastníci - Fenway Sports Group uprednostňovali rekonštrukciu Anfieldu.

 Rekonštrukcia Anfieldu 
Rekonštrukcia bola rozdelená na 2 etapy. Prvá etapa zahrňovala rozšírenie tribúny Main Stand a druhá etapa zahrňovala rozšírenie tribúny Anfield Road Stand.

 Prvá etapa: Rozšírenie tribúny Main Stand 
V apríli 2014 Liverpool FC predstavil plány na rozšírenie tribúny Main Stand. Plán zahŕňal výstavbu tretieho podlažia tribúny, ktorý by na kapacite štadióna pridal 8 500 miest a celkovú kapacitu zvýšil na 54 742 miest. Rozšírenie tribúny bolo kompletne dokončené podľa plánu 9. septembra 2016.

 Druhá etapa: Rozšírenie tribúny Anfield Road Stand 
náhľad|Stavebné práce na rozšírení tribúny Anfield Road v júli 2023
Druhá etapa rekonštrukcia neprebehla tak hladko ako tá prvá. Klub dostal na prestavbu plánovacie stavebné povolenie v roku 2014. Kapacita štadióna by sa zvýšila o 4 825 miest čo by zvýšilo celkovú kapacitu štadióna na 58 000 miest. Z tohto plánu ale ubudlo, pretože klub mal ambicióznejšie plány.

V roku 2019 predstavil plány na výstavbu tretieho podlažia tribúny, ktorý by štadiónu pridal 7 000 miest a celkovú kapacitu štadióna by rozšíril na 61 000. Jeho výstavba ale bola oneskorená z dôvodu pandémie COVID-19.

Výstavba oficiálne začala 30. septembra 2021 a očakávalo sa, že výstavba bude ukončená pred začiatkom sezóny 2023/2024. To sa ale nepodarilo splniť, pretože stavebná firma, ktorá realizovala rozšírenie tribúny vyhlásila bankrot. 

 Referencie 

 Pozri aj 

 Zoznam futbalových štadiónov v Anglicku

 Iné projekty 

 Externé odkazy 
 Anfield na LiverpoolFC.com

 Zdroj 

Kategória:Futbalové štadióny v Anglicku
Kategória:Stavby v Liverpoole
Kategória:Architektúra z 1884
Kategória:Šport v Liverpoole
Kategória:Liverpool FC